Internasionale Verslag – 2 Junie 2020 - Corona Krisissentrum
Tuis / COVID-19 / Internasionale Verslag – 2 Junie 2020
Internasionale Verslag – 2 Junie 2020
Tuesday | 02 June | 2020
Hierdie is vandag se internasionale nuus oor die koronapandemie:
Die Amerikaanse Kongres se begrotingskantoor het Maandag voorspel dat die koronapandemie 'n verwoestende langtermyn-terugslag vir die Amerikaanse ekonomie gaan veroorsaak. Volgens 'n verslag van die begrotingskantoor gaan dit byna tien jaar vir die Amerikaanse ekonomie neem om volledig van die impak van die pandemie te herstel en dat die pandemie die Amerikaanse ekonomie $7,9 triljoen, of 3% in Bruto Binnelandse Produk oor die volgende dekade gaan kos. Die begrotingskantoor verwag nou dat die Amerikaanse BBP vanjaar met 5,6% gaan krimp. Die kantoor het in Januarie nog ekonomiese groei van 2,2% verwag. Die negatiewe groei wat vir vanjaar verwag word, is steeds kleiner as die inkrimping wat vir die meeste Europese lande verwag word. Hoewel die Amerikaanse ekonomie van volgende jaar af weer sal groei, sal die groeitempo volgens die begrotingskantoor waarskynlik nie vinnig genoeg wees om die verlies in groei wat tydens die koronaviruspandemie aangemeld is, vinnig uit te wis nie. Die volgende grafiek toon die begrotingskantoor se verwagte ekonomiese herstel oor die volgende tien jaar:
Die toename in werksverliese in die VSA raak alle rassegroepe. Terwyl werkloosheid voor die pandemie op rekordlae vlakke was en veral minderheidsgroepe soos swart Amerikaners en Amerikaners van Latyns-Amerikaanse afkoms 'n skerp afname in werkloosheid ervaar het, het die ekonomiese gevolge van die inperkingsmaatreëls nou 'n skerp styging in werkloosheid onder alle rassegroepe veroorsaak. 'n Ontleding van werkloosheidsdata in die VSA wys egter dat die gaping tussen rassegroepe groter word, veral omdat swart Amerikaners en Amerikaners van Latyns-Amerikaanse afkoms in werkersklas beroepe, waar groot werksverliese was, werk. Die rassegroep in die VSA wat die laagste toename in werkloosheid beleef het, was Amerikaners van Asiatiese afkoms en die rede daarvoor is dat hulle oorverteenwoordig word in tegnologiemaatskappye waarin daar nie veel werksverliese was nie. Die volgende grafiek wys die werkloosheidskoers in die VSA volgens ras oor die afgelope 20 jaar:
Die volgende grafiek wys die skerp afname sedert Februarie in die persentasie individue wat ekonomies aktief is. Hoewel alle rassegroepe 'n skerp afname beleef het, was die afname die minste onder Amerikaners van Asiatiese afkoms:
Swede se ekonomie het in die eerste kwartaal van 2020 op 'n jaar-op-jaar grondslag met 0,4% gegroei. Dit is wesenlik beter as die verwagte inkrimping van 0,6% wat ekonome wat aan 'n Reuters-peiling deelgeneem het, verwag het. Swede het opslae gemaak toe dié land besluit het om nie soos ander lande streng inperkingsmaatreëls in te stel nie. Hoewel die Sweedse ekonomie ook ernstig geraak is deur die globale pandemie, veral weens laer uitvoere en toerisme wat tot stilstand gekom het, blyk dit toenemend dat die impak op die Sweedse ekonomie kleiner as in ander Europese lande gaan wees. Die Nasionale Instituut vir Ekonomiese Navorsing in Swede het op 29 April voorspel dat die Sweedse ekonomie vanjaar met 7% gaan krimp. Daar is rede om te verwag dat hierdie inkrimping nou minder gaan wees. Terwyl Swede se ekonomie in die eerste kwartaal van 2020 steeds gegroei het, het die Duitse ekonomie, die grootste in Europa, byvoorbeeld met 2,3% gekrimp. Die Europese kommissie verwag dat die ekonomiese groei in die Europese Unie se 27 lidlande vanjaar met 7,4% gaan krimp.
Singapoer het tot dusver 75% van dié land se ekonomie heropen. Bedrywe soos finansies, elektroniese vervaardiging en logistiek wat 'n wesenlike deel van dié stadstaat se ekonomie uitmaak, funksioneer weer soos normaal. Skole in Singapoer het ook hierdie week heropen. Tot dusver het 35 292 mense in Singapoer die koronavirus opgedoen.
Nie 'n enkele nuwe geval van die koronavirus is oor die afgelope tien dae in Nieu-Seeland aangemeld nie. Dié land se regering het gister aangedui dat hulle naby aan die punt is om die voorkoms van die virus heeltemal uit te wis. Hulle beplan om alle inperkingsmaatreëls wat nog in plek is vanaf volgende week op te hef.
Die Amerikaanse televisie- en filmbedryf is baie ernstig deur die pandemie geraak met produksies wat einde Maart byna heeltemal tot stilstand gekom het. Die opname van televisieprogramme en films sal egter nou kan hervat nadat 'n reeks riglyne wat deur die regerings van Kalifornië en New York, in samewerking met Walt Disney, Netflix, Warner Brothers, NBC Universal en ander produksiemaatskappye en vakbonde saamgestel is, geïmplementeer gaan word.
Die Turkse regering het aangekondig dat die meeste inperkingsmaatreëls in dié land afgestel word. Die meeste winkels, museums, strande en ander openbare fasiliteite sal heropen. Alle vlugte tussen groot stede in Turkye het ook gister hervat.
Regoor Europa is die lewe besig om na normaal terug te keer. Die uitfasering van inperkingsmaatreëls in Engeland het beteken dat kinders gister na laerskole kon terugkeer. Griekse skole het ook gister heropen. In Spanje het strande gister heropen en die Guggenheim-museum in Bilbao het die land se eerste belangrike kulturele instelling geword waar besoekers weer toegelaat is. Ierland het ook sommige strande heropen. In Portugal is die meeste ondernemings, insluitende filmteaters, gister heropen. Kroeë in Nederland, Finland en Noorweë het ook gister heropen. Die Adriatiese staat Montenegro, wat homself onlangs vry van die koronavirus verklaar het, het gister sy grens vir buitelanders heropen. In die Vatikaanstad is die Sixtynse kapel ook weer vir besoekers oopgestel.
Die voorkoms van die koronavirus neem steeds toe in Suid-Amerika. Verskeie lande op dié kontinent het egter begin om inperkingsmaatreëls uit te faseer. In Brasilië, die land in Suid-Amerika wat die ergste deur die pandemie geraak is, het sake-ondernemings in Manaus en Rio de Janeiro weer heropen. Daar was gister 'n afname in nuwe gevalle in Brasilië met 11 598 nuwe gevalle wat aangemeld is. Sowat 632 mense is Maandag in Brasilië weens COVID-19 oorlede. Die regerings van Bolivia en Venezuela het gister bekend gemaak dat byna alle inperkingsmaatreëls in dié twee lande opgehef word. In Ecuador is lughawens heropen met vlugte wat hervat is. Colombia het alle winkelsentrums heropen. Die Wêreldgesondheidsorganisasie het hom gister teen die vinnige heropenings in Suid-Amerikaanse lande uitgespreek.
Data wat deur die Sentrum vir Siektebeheer en -Voorkoming (CDC) in die Verenigde State en die Wêreldgesondheidsorganisasie (WGO) saamgestel is, wys dat persone regoor die wêreld wat aan ernstige siektes ly, ook deur die koronapandemie geraak is. Daar was regoor die wêreld 'n toename die afgelope drie maande in persone wat weens hartkwale, diabetes, Alzheimersiekte en ander ernstige gesondheidsprobleme gesterf het. Die belangrikste rede hiervoor is dat mense nie behoorlike sorg ontvang het nie omdat hulle bang was om na dokters en hospitale te gaan of omdat hospitale ontoeganklik was weens die fokus op die behandeling van persone met COVID-19. 'n Ontleding van sterftes vanaf middel Maart tot 2 Mei in twee Amerikaanse deelstate, New York en New Jersey, het bewys dat daar 'n toename in 44 000 sterftes vanaf dieselfde periode verlede jaar was. Hoewel COVID-19 vir die grootste deel van die toename verantwoordelik was, was daar ook 'n toename in sterftes wees hartkwale, diabetes, Alzheimersiekte en enkele ander siektes. Die CDC se data toon dat hartsiektes, die grootste oorsaak van sterftes in die Verenigde State, van 15 Maart tot 2 Mei skerp gestyg het. In New York was sterftes weens hartsiektes byna drie keer die normale. Sterftes weens diabetes het in die twee deelstate met ongeveer 800 toegeneem. Die WGO het gedurende 'n periode van drie weke data uit 155 lande versamel en bevind dat die pandemie die voorkoming en behandeling van siektes soos hartkwale, diabetes en kanker regoor die wêreld ontwrig het. Die ontwrigtings was die ergste in arm lande. In byna die helfte van lande waar mense ondervra is, is die behandeling van hartkwale en diabetes onderbreek. In meer as 42% van lande is kankerbehandeling onderbreek. Die volgende grafiek wys die styging in sterftes in New York en New Jersey weens verskillende siektes: